Den 55-årige blev lørdag varetægtsfængslet fire uger i surrogat.

En 55-årig mand fra Aarhus blev fredag formiddag anholdt. Han er sigtet for at have befølt kvinder i busserne i Aarhus.

Han er i alt sigtet for 10 tilfælde af blufærdighedskrænkelse.

Lørdag blev den 55-årige fængslet fire uger i surrogat på psykiatrisk afdeling i Risskov ved et grundlovsforhør ved retten i Aarhus. Han nægtede sig skyldig i alle 10 forhold, men kærede ikke fængslingskendelsen.

- De mange gode vidneudsagn og det billedmateriale, vi har haft til rådighed, har været meget brugbare for os, så en stor tak til alle vidner og forurettede for deres hjælp, siger politikommissær Peter Grove Munk, Østjyllands Politi.

Første tilfælde i lørdags

Det første tilfælde fandt sted lørdag den 26. august, hvor en 27-årig kvinde blev befølt af manden i buslinje 11. Mandag gik det ud over to piger, en 14-årig pige og en 16-årig pige.

- Manden lagde her en hånd på hendes lår og sagde "du er meget smuk", hvorefter han tog hendes hånd og kyssede den og befølte hende på låret, har politiet ifølge TV 2 ØSTJYLLAND oplyst om krænkelsen af den 14-årige pige, der fandt sted ved 20.30-tiden mandag aften i buslinje 14.

Fredag blev det oplyst, at endnu tre kvinder havde foretaget anmeldelser om lignende episoder. Disse episoder skal være sket i lørdags og i mandags.

Nu er den 55-årige altså sigtet for i alt 10 tilfælde af blufærdighedskrænkelse, men politiet vil ikke udelukke, at flere kvinder er blevet befølt.

- Østjyllands Politi hører gerne fra andre kvinder, der er blevet forulempet i bussen under lignende omstændigheder, som dem de andre kvinder har beskrevet, hedder det i pressemeddelelsen.